Andijondagi bozorda sodir bo‘lgan yong‘in yuzasidan jinoiy ish qo‘zg‘atildi

Andijon viloyati Andijon tumanidagi dehqon bozorida yong‘in sodir bo‘lganligi haqida xabar berilgandi. Bosh prokuraturaning xabar berishicha, yong‘in yuzasidan jinoyat ishi qo‘zg‘atilgan.
Qayd etilishicha, 2020-yil 17-noyabr kuni soat 21:15 larda Andijon tumani “Sultonobod” mahallasida joylashgan “Yorboshi vodiy savdo” MChJga tegishli bo‘lgan oshxona va savdo do‘konlarining umumiy 692,9 kvadrat metr qismi yonib, taxminan 1 milliard so‘mlik zarar yetkazilgan.
Mazkur holat yuzasidan Andijon tumani prokuraturasi tomonidan Jinoyat kodeksining 259-moddasi 2-qismi “b” bandi (og‘ir oqibatlar kelib chiqishiga sabab bo‘lgan yong‘in xavfsizligi qoidalarini buzish) bilan jinoyat ishi qo‘zg‘atilgan.
Tergov harakatlari olib borilmoqda.
Avvalroq Oqdaryodagi buyum bozorida hamda Asakadagi kiyim-kechak bozorida yong‘in sodir bo‘lgandi.